Publius Cornelius Cn.f. Scipio Nasica
Publius Cornelius Cnaei filius Scipio Nasica (natus saeculo 3 a.C.n., mortuus post annum 181 a.C.n.) fuit vir publicus Romanus.

Gens 
Pater eius Gnaeus Cornelius Scipio Calvus consul anni 222 a.C.n. fuit, frater Gnaeus Cornelius Cn.f. Scipio Hispallus anno 176 consul mortuus est, filius Publius Cornelius Scipio Nasica Corculum anno 162 consulatum gessit.

Cursus honorum 
Anno 204 Magnam Matrem ab Ostia Romam transtulit. Anno 197 aedilis curulis una cum collega Gnaeo Manlio Vulsone ludos Romanos opulentissimos dedit. Anno 194 praetor Ilipae in Hispania Citeriore Lusitanos vicit. Anno 191 una cum Manio Acilio C.f. Glabrione consul electus Boios in Gallia Cisalpina superavit et triumphum habuit. Annis 189 et 184 frustra candidatus censurae fuit. Anno 181 Triumvir coloniae Aquileiae deducendae fuit.

Mores 
Publius Scipio Nasica, cum adolescens aedilitatem peteret, manumque cuiusdam civis Romani rustico opere duratam, more candidatorum, apprehendisset, iocans interrogavit eum, num manibus solitus esset ambulare: quod dictum a circumstantibus exceptum ad populum manavit, causamque repulsae Scipioni attulit. Namque omnes rusticae tribus paupertatem sibi ab eo exprobratam iudicantes, iram suam adversus contumeliosum eius dicterium exercuerunt. Quae repulsa nobilis adolescentis ingenium ab insolentia revocavit, eumque magnum et utilem civem fecit.

Cum Annibal Italiam devastaret, responsum ab oraculo editum esse ferunt: hostem Italia pelli vincique posse, si mater Idaea a Pessinunte Romam advecta foret, et hospitio apud civem optimum reciperetur. Legati ea de re ad Attalum Pergami regem missi sunt. Is legatos comiter acceptos Pessinuntem deduxit. Quaerendus deinde fuit vir qui eam rite hospitio exciperet. Senatus iudicavit virum esse in tota civitate optimum. Idem consul imperatoris nomen a militibus, et triumphum a senatu oblatum recusavit, dixitque satis gloriae sibi in omnem vitam eo die quaesitum esse, quo vir optimus a senatu iudicatus fuerat: hoc titulo, etsi nec consulatus, nec triumphus addatur, satis honoratam Publii Scipionis Nasicae imaginem fore.

Bibliographia

Notae 

Nasica, Publius, Cn.f.
Senatores
Praetores